Евгений Баратински
Звезда

Превод от руски: Николай Бояджиев, —

chitanka.info

Звездите виж: на свода син,

        сред нощния покой,

край закръглената луна,

        горят в искрящ безброй.

Звездите виж: сред тях една

        най-мила считаш ти!

Защо? По-ранна ли е тя,

        по-ярко ли пламти?

О, не! Разлъчени души

        съгрява тя с лъчи:

и срещат се, сред синя вис,

        там техните очи.

Следи тя, видима едва,

        от звездния простор,

но с мисъл свети и в ответ —

        на взора праща взор.

От нея поглед в ясна нощ

        не свеждаме. Следим,

изпращаме я със очи

        по пътя в свода син

Избра ли си звезда и ти?

        Сред нощния покой

тъй много в синьото небе

        блещукат в светъл рой.

Суетна в любовта, не се

        за първата лови

и не най-светлата от тях

        ти своя назови.

Оная своя назови,

        що в звездния простор

гори със мисъл и в ответ

        на взора праща взор.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.